SKRIFTLIG FORESPØRGSEL E-1248/01

af Paulo Casaca (PSE) til Kommissionen

(26. april 2001)

Om: Forfalskning af levnedsmiddelprodukter

For få måneder siden modtog jeg en publikation fra Kommissionen med titlen Letter from the JRC (rundskrivelse fra FFC, Det Fælles Forskningscenter) indeholdende løfter om en lang række forskningsaktiviteter, som Kommissionen ville gennemføre for at bekæmpe bedrageri, herunder navnlig forfalskning af vin.

Fremmer Kommissionen forskningsaktiviteter med henblik på påvisning af lugtløs hasselnøddeolie, som bruges til forfalskning af spiseolie?

Omfatter Fællesskabets forskningsaktiviteter også metoder til påvisning af forfalskning og andre former for bedrageri i forbindelse med skummetmælk, støtte til kasein, smør og andre mælkeprodukter?

Svar afgivet på Kommissionens vegne af Philippe Busquin

(1. august 2001)

Ud over aktiviteterne under EF-centret for Vin, Alkohol og Spiritus, som behandler spørgsmål vedrørende ægthed af vin og alkoholholdige drikkevarer, har Kommissionen i nogle år via Det Fælles Forskningscenter (FFC) undersøgt forskellige analysemetoder for at finde ud af, om de var egnede til påvise/bestemme mængdeindholdet af andre olier i olivenolie. Der er gennemført indledende undersøgelser med sofistikerede metoder som f.eks. isotopratio-massespektrometri og nuklear magnetisk resonans. Da det fremgik af resultaterne, at disse teknikker kunne benyttes til screening for forfalskning af olivenolie med hasselnøddeolie, blev der for nylig iværksat et projekt

med omkostningsdeling (finansieret af Generaldirektoratet for Forskning efter en dedikeret forslagsindkaldelse, som blev offentliggjort i oktober 1999), hvor 14 laboratorier fra 7 medlemsstater deltager sammen med FFC. Projektet tager sigte på at bekræfte resultaterne af de indledende undersøgelser og udforme andre teknikker. Det påbegyndtes i januar 2000 og skal vare i 3 år.

Ud over de ovennævnte projekt om påvisning af hasselnøddeolie i olivenolie finansierer Kommissionen gennem den generiske aktivitet måling og prøvning et projekt om påvisning af glycerol i vin, og der blev iværksat et projekt vedrørende udvikling af sensorer til kvalitetskontrol af mælk og sporing af visse særlige typer forfalskning af februar 2001 (G6RD-CT2000-00420 anti-fraude milk A Framilk).

I juni 2001 gennemgår Kommissionen resultaterne af et projekt, der er finansieret gennem programmet vedrørende standarder, måling og prøvning (SMT), og certificerer 5 nye referencematerialer, som er vigtige værktøjer til detektering af chaptalisering af vin (ægthedsprøvning af vin og sukker).

FFC's laboratoriet har også erfaringer med udformning af analysemetoder for mejeriprodukter. FFC var partner i 2 aktioner med omkostningsdeling om påvisning af tilsætning af kasein/kaseinat i ost og udvikling og validering af metoder til bestemmelse af mælks, smørs og osts oprindelse (4. rammeprogram for forskning og teknologisk udvikling, SMT-programmet, projekt CT97-2208 og CT98-2236). Det er ikke tilladt overhovedet at tilsætte disse stoffer til frisk ost, men de må tilsættes ostetilberedninger med højst 5 %. Da disse stoffer frembringes af skummetmælk og derfor indeholder de samme ingredienser som dem, der findes i mejeriprodukter, ligger der en stor udfordring heri, selv når der anvendes meget sofistikerede metoder.

Der kan også henvises til Kommissionens forordning (EF) nr. 213/2001 af 9. januar 2001 for så vidt angår metoder til analyse og vurdering af mælks og mejeriprodukters kvalitet og om ændring af forordning (EF) nr. 2771/1999 og (EF) nr. 2799/1999(1), der indeholder en udtømmende liste over referencemetoderne til analyse af mælk og mejeriprodukter i forbindelse med ordningerne i den fælles markedsordning for mælk og mejeriprodukter. Listen indeholder metoder til påvisning af forfalskninger, der er udviklet af ekspertgruppen under Forvaltningskomiteen for Mælk og Mejeriprodukter, dvs. metoder til påvisning af fremmede fedtstoffer i mælkefedt, vallepulver og kærnemælkspulver i mælkepulver eller komælk i ost af fåre-, gede- eller bøffelmælk. Ekspertgruppen udvikler for tiden andre metoder for at styrke kontrollen. Disse metoder spiller en væsentlig rolle i de kontrolprocedurer, der benyttes i forbindelse med de forskellige støtteordninger inden for mælkesektoren.

FFC er for tiden også ved at gennemføre valideringer af metoder til påvisning af fedtindholdet i smørbare fedtstoffer (blandinger af smør og margarine).

En oversigt over FFC's seneste aktiviteter på fødevareområdet kan fås hos Fødevarekontoret under FFC's Institut for Sundhed og Forbrugerbeskyttelse.

(1) EFT L 37 af 7.2.2001.